Boek: Die koning se wingerd | Maroela Media
Agab staan verskeurd. Moet hy getrou bly aan die ou Israelitiese waardes, of kan hy sy heidense vrou, die skone en geslepe prinses Isebel, volg die afvallige tydsgees in? Teenoor die lis van Isebel staan die skraal, profetiese figuur van Elia. Elia wat die droogte in Israel voorspel, die profete van Baäl in 'n tweestryd op Karmelberg verneder, en uiteindelik die finale doemwoord oor Agab en sy huis uitspreek.
FA Venter herskep die wêreld van Agab, Nabot en Johanan, die vroue in hul lewens, en die politieke strome wat hul omring het, met die gesag van iemand wat diep nagevors en gedink het. Hy laat dié aangrypende stuk Bybelse geskiedenis opnuut leef in fyn besonderhede, en die Bybelse waarhede wat só deurskemer is verstommend relevant vir vandag.
Die koning se wingerd is 'n herdruk van die roman wat in 1984 die eerste keer verskyn het.
FA Venter (1916-1997) is bekend vir sy geskiedkundige romans, kortverhale en jeugboeke. Hy het die Hertzogprys ontvang vir Swart pelgrim en Geknelde land, en die Andrew Murray-prys vir sy outobiografie Die keer toe ek my naam vergeet het.